‘Dit was my eie werkers,’ sê boer ná aanvalBets en Andrew Olivier (Foto: Verskaf) “Dit was my eie werkers.” Dit was die eerste woorde wat Andrew Olivier (67) Dinsdag gesê het nadat hy en sy vrou, Bets (65), die vorige dag op hul plaas in Olifantshoek, Noord-Kaap, aangeval is. Andrew is die oggend in die veld gekry terwyl Bets se liggaam in die plaashuis aangetref is. Volgens Bets se dogter, Elsabe Lategan, het haar stiefpa ná die aanval bevestig sy plaaswerkers was die vermeende aanvallers. Sy het aan Maroela Media gesê dat die egpaar se huishulp glo ook by die aanval betrokke was. Volgens kapt. Sergio Kock, polisiewoordvoerder, soek die polisie twee mans en een vrou in verband met die aanval. Niemand is al in hegtenis geneem nie. Lategan (49) van Lutzville, Wes-Kaap, vertel sy het Maandag al bekommerd geraak toe haar ma nie haar WhatsApp-boodskappe of oproepe antwoord nie. “Ek en Mamma groet mekaar elke oggend en aand en stuur dan vir mekaar boodskappe deur die dag. Ek het Maandagoggend die laaste ‘goeiemore-boodskap’ van haar gekry,” vertel Lategan “Ek het die oggend ŉ gevoel gekry dat iets nie pluis is nie. Ek en my man, Johan, het haar deur die loop van die dag en die volgende oggend probeer kontak, maar haar nie in die hande gekry nie.” Lategan is Dinsdag in kennis gestel dat die buurman omstreeks 08:00 haar ma se liggaam in die plaashuis aangetref het. “Volgens die buurman was my ma in ŉ inloopkas in die badkamer onder ŉ stuk plastiek neergelê. Hy sê haar lippe was potblou. Dit het gelyk asof die aanvallers brutaal met Mamma gewerk het.” Volgens Kock was Bets se hande agter haar rug vasgemaak. Die buurman vermoed Bets is buite by die wasgoeddraad oorval. “Die spore by die wasgoeddraad dui daarop dat daar ŉ struweling was.” Die buurman het agtergekom Andrew en sy bakkie is weg en het die polisie, plaaslike sekuriteitsdienste en boere uit die omgewing ontbied. ŉ Soektog is van stapel gestuur, waaronder ŉ hommeltuig wat in die lug opgestuur is. “Pa Andrew is so 09:00 beseer in die veld gevind. Hy het daarin geslaag om homself los te maak. Hy het toe nog nie geweet dat sy vrou dood is nie,” sê Lategan. Die bakkie is kort daarna sowat 2 km van die plaas af gevind. Volgens Kock is die egpaar se selfone en ŉ vuurwapen uit die kluis gebuit. Andrew is na die LenMed-hospitaal in Kathu geneem, waar hy nog dieselfde dag ontslaan is. “Hy was erg getraumatiseerd toe hy van Mamma se dood hoor. Hy kon skaars praat.” Lategan sê die familie is geskok dat die einste werkers waarmee haar ouers hul lewe vertrou het, hulle verraai het. Saggeaard, gerespekteer Bets, Elsabe en dié se dogter (Foto: Verskaf) Lategan sal haar ma as ’n “saggeaarde, juweelvrou” onthou wat altyd ŉ stukkie wysheid gehad het om met ander te deel. “Sy was ŉ uitmuntende vrou. ŉ Wonderlike kameraad, ma, suster en ouma. Sy was ’n voorbeeld van hoe ŉ vrou moet wees.” Bets was ŉ bekende gesig in Olifantshoek en volgens Lategan gaan haar dood ŉ groot leemte in die gemeenskap los. “Sy was goed met ŉ naald en gare en het klere vir dames gemaak. Die ander vrouens het opgekyk na haar.” Bets en Andrew is 30 jaar gelede getroud en woon sedertdien op die plaas. “My ma was ook ŉ knap boervrou en het graag op die plaas gehelp.” Sy vertel die vrees van ŉ plaasaanval het egter die laaste ruk by haar ma opgekom omdat die egpaar “ouer en kwesbaar raak”. “Steeds was my ma se moord ŉ groot skok vir Olifantshoek, want dit gebeur nie gereeld in daardie klein Noord-Kaapse dorpie nie.” Berusting, bewustheid Lategan sê hoewel die familie hartgebroke oor haar ma se dood is, probeer hulle om berusting en vrede te vind. Hulle hoop dat daar gou inhegtenisnemings sal wees “sodat geregtigheid kan seëvier”. “Ons sal antwoorde kan kry sodra die aanvallers gevang word. Eers wanneer jy die waarheid kry, kan jy dit verwerk. Die waarheid maak mens vry.” Lategan hoop haar ma se dood skep opnuut bewustheid onder die boeregemeenskap om hul sekuriteit op die plase op te skerp. “Die boere is kwesbaar op hul plase en moet na hulself omsien. Bets word oorleef deur Andrew, haar drie kinders, ses sibbe, kleinkinders en agterkleinkinders.